Gregorius episcopus, servus servorum Dei, dilectis filiis abbati et conventui Corbigniacensi salutem et apostolicam benedictionem. Cum a nobis petitur quod justum est et honestum, tam vigor equitatis quam ordo postulat rationis ut id per sollicitudinem officii nostri ad debitum perducatur effectum. Eapropter, dilecti in Domino filii, vestris justis precibus, grato concurrente consensu, compositionem inter vos ex una parte et burgenses Corbigniacenses ex altera, super quibusdam redditibus qui manus mortua, placitum generale ac ballandum vulgariter appellantur et rebus aliis amicabiliter initam, sicut sine pravitate proinde facta est et de utraque parte sponte recepta ac hactenus pacifice observata et in litteris in de confectis plenius continetur, auctoritate apostolica confirmamus et præsentis scripti patrocinio communimus. Nulli ergo hominum liceat hanc paginam notræ confirmationis infringere vel ei ausu temerario contraire. Si quis autem hoc attimptare præsumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Perusii XIII kalendas decembris, pontificatus nostri anno tertio.